Omsorgskrangel kan ha kostet barna (5), (6) og (10) livet
Utenfor garasjen sto en truck med tenningen på, og fra truckens eksosrør gikk det et rør som ledet eksosen inn til en bil i en garasje i Toledo, Ohio. I den bilen satt Sandy Ford (54), hennes 32 år gamle sønn, Andy Ford, og Sandys tre barnebarn, Paige Hayes (10), Logan Hayes (6) og Madalyn Hayes (5). Mandag ble politiet tilkalt av Sandys mann, Randy, som sier at han fant en mystisk melding fra sin kone, sønn og tre barnebarn da han returnerte til hjemmet. Han klarte ikke å komme seg inn i garasjen, skriver nyhetsbyrået AP. Brannmennene som ankom stedet brukte så en slegge for å ta seg inn i garasjen - via en dør som hadde blitt barrikadert fra innsiden. Det var da likene av de fem ble oppdaget inni bilen, sammen med to hunder og en katt. - Sandy Ford skal primært ha hatt omsorgen for barna de siste fire årene, men deres foreldre, Fords datter, Mandy Hayes, og ektemannen Chris Hayes, skal ha ønsket å gjenvinne full foreldrerett. Dette skal ha opprørt Sandy, og være motivet for drapene og selvmordet, sier betjent Joe Heffernan ifølge pressemeldingen. Doug Hall, en nabo som bodde ovenfor huset, sier han så Andy og de tre barna rake løv i forrige uke, og at alt så normalt ut. - Den eneste uvanlige hendelsen jeg la merke til var en politibil ved huset forrige torsdag, sier han, uten å vite hvorfor politiet var der da. En annen nabo så barna hjelpe til i hagen og leke i bladene for få dager siden. - Ett minutt leker de i bladene, og i den neste er det politibiler over alt, sier nabo Eric Pieper ifølge AP. Etterforskere tror de fem døde av kullosforgiftning.
Tre barn, deres onkel og bestemor ble funnet døde i en garasje i Ohio.